Szánkózás a Normafánál

Egyik szabad délutánunkon szép hó esett, és kitaláltuk, hogy az este

kezdődő táncház előtt szánkózunk egyet. Vittem magammal bátyám

motoros jet-sisakját és szánkókat. A sípálya mellett volt egy úgynevezett

bobpálya, ami olyan gyors volt, hogy alig lehetett rajta megmaradni.

Többször estem, és bizony a jet-sisak jó szolgálatot tett.

Az egyik csúszásunk után láttuk, hogy Pali lemaradt. Vártuk, de

nem jött. Egyszer csak felbukkant, és nem hittünk a szemünknek,

nem ülve, hanem hason száguldott lefelé. „Hogy fogja bevenni a

kanyart?” – töprengtünk. Ő pedig csak jött és jött, míg az egyik

kanyarban hiába fékezett, egyenesen kiszállt a pályáról, és egy fa

mértani közepének csapódott. A szánkó se jobbra, se balra nem

mozdult, megállt, mint a cövek, így minden erőhatás a jobb combjára

összpontosult, ami lelógott a szánkóról. Menni nem bírt, és érezte,

hogy valami elszakadt benne. Én tettem a lábát, egyiket a másik

után, csak ránk támaszkodva tudott elugrálni a kocsiig. Addigra már

mennünk kellett a Fővárosi Művelődési Házba, ahol este mi helyettesítettük

a Muzsikást.

Pali végigbőgőzte ülve a táncházat, majd szépen bevittük a kórházba.

Izomszalag-szakadása volt.